Document ID: 32011D0388

РЕШЕНИЕ ЗА ИЗПЪЛНЕНИЕ НА КОМИСИЯТА
от 29 юни 2011 година
за изменение на Решение 2011/44/ЕС относно някои защитни мерки срещу болестта шап в България
(нотифицирано под номер C(2011) 4573)
(текст от значение за ЕИП)
(2011/388/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
През януари 2011 г. в България беше потвърдено наличието на случай на шап при диво прасе, както и на редица огнища на болестта сред добитъка. Вследствие на това България предприе мерки в рамките на Директива 2003/85/ЕО на Съвета от 29 септември 2003 г. относно мерки на Общността за борба с болестта шап (3).
(2)
Освен това беше прието Решение 2011/44/ЕС на Комисията от 19 януари 2011 г. относно някои защитни мерки срещу болестта шап в България (4) поради необходимостта да бъдат засилени мерките за контрол, предприети от България. Посоченото решение е със срок на прилагане до 30 юни 2011 г.
(3)
В приложение I към Решение 2011/44/ЕС са изброени зоните в България с потвърдени случаи на шап. Намиращите се в съседство с тях зони са изброени в приложение II към посоченото решение. Установените с Решение 2011/44/ЕС защитни мерки варират в зависимост от това дали съответната зона фигурира в приложение I или в приложение II към посоченото решение.
(4)
В приложение I към Решение 2011/44/ЕС към момента е включена област Бургас, а в приложение II към същото решение - областите Кърджали, Хасково, Ямбол, Сливен, Шумен и Варна.
(5)
Поради факта, че няма съобщени нови огнища на болестта шап в България в периода след 7 април 2011 г. и че проведените мероприятия по надзор в зоните, изброени в приложение I и приложение II, не разкриха наличие на заразяване с болестта шап при домашни животни от видове, възприемчиви към болестта шап, е целесъобразно съответно да се намали броят на включените в приложения I и II към Решение 2011/44/ЕС зони с наложени ограничения.
(6)
Надзорните мероприятия, осъществявани в съответствие с точка 4, буква ж) от част Б на приложение ХVIII към Директива 2003/85/ЕО, с цел изключване на възможността за заразяване на диви животни с вируса на болестта шап, обаче, не могат да бъдат преустановени поне докато не се изчерпят майчините антитела в организма на възприемчивите към болестта шап диви животни, родени в посочената зона след първия съобщен случай на болестта през януари 2011 г.
(7)
По тази причина е необходимо действието на мерките, установени в Решение 2011/44/ЕС, да бъде удължено до 30 септември 2011 г.
(8)
Поради това Решение 2011/44/ЕС следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2011/44/ЕС се изменя, както следва:
(1)
в член 16 датата „30 юни 2011 г.“ се заменя с „30 септември 2011 г.“;
(2)
приложения I и II се заменят с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 29 юни 2011 година.

Labels: 0
18
20
6